Gesiene oud-genl. van VSA sterf weens Covid-19Colin Powell, voormalige Amerikaanse minister van buitelandse sake. (Argieffoto: Tim Sloan/AFP) Colin Powell, ŉ Amerikaanse oorlogsheld en die VSA se eerste swart minister van buitelandse sake, het weens Covid-19-komplikasies gesterf. Hy was 84 jaar oud. “Ons het ŉ merkwaardige en liefdevolle man, pa, oupa en groot Amerikaner verloor,” het sy familie Maandag in ŉ verklaring op sosiale media gesê. Die afgetrede vierstergeneraal en voormalige voorsitter van die gesamentlike weermaghoofde het vier presidente gedien en buite die politieke magspel ŉ goeie reputasie as ŉ eerbare man opgebou. Ná die Golfoorlog in 1991 was sy aansien so groot dat hy selfs genoem is as ŉ moontlike toekomstige president van die VSA, maar hy het eindelik nooit as presidentskandidaat gestaan nie. “Genl. Powell is ŉ Amerikaanse held, ŉ Amerikaanse rolmodel en ŉ groot Amerikaanse storie,” het oudpres. George W Bush vantevore oor Powell gesê. Powell was die seun van Jamaikaanse immigrante wat eindelik in 2000 die Republikeinse president se minister van buitelandse sake geword het. Hy is bestempel as ŉ reguit man met ongelooflike integriteit en diep respek vir die demokrasie, maar ook met ŉ soldaat se pligsbesef en eerbaarheid. Hy kon egter nooit die toespraak wat hy in Februarie 2003 by die Verenigde Nasies (VN) se Veiligheidsraad, waar hy aangevoer het daar is wapens van massavernietiging in Irak, afskud nie. Daar is later bewys dié bewering was vals. “Dit is ŉ swart kol … en dit gaan altyd deel van my geskiedenis wees. Dit was moeilik. Dit is nou nog moeilik,” het Powell in 2005 in ŉ onderhoud met ABC News gesê. Soldaat, staatsman Huldeblyke het egter ingestroom vanuit die Kongres. Die Demokratiese senator Mark Warner het Powell as ŉ “patriot en dienaar van die mense” geloof, terwyl die Republikein Peter Meijer hom beskryf het as ŉ skaars verskynsel in ŉ moderne era: “ŉ Ware soldaat-staatsman”. Volgens sy familie was Powell ten volle ingeënt. Powell is in 1937 in Harlem gebore en het in New York grootgeword. Hy het later ŉ graad in geologie verwerf en het hom daarna by die Amerikaanse weermag aangesluit. Powell het twee keer in Viëtnam gedien – die eerste keer as een van John F Kennedy se militêre raadgewers en daarna om die My Lai-slagting te ondersoek. Terug in Washington het hy vinnig opgang gemaak. Hy was nasionale veiligheidsraadgewer vir Ronald Reagan en voorsitter van die gesamentlike weermaghoofde onder George HW Bush en Bill Clinton. Hy is in sy leeftyd met verskeie medaljes vereer, waaronder die Presidensiële Medalje van Vryheid, twee keer van Bush sr. en een keer van Clinton. Hy is in 1962 getroud met sy vrou, Alma, en hulle het drie kinders, Michael, Linda en Annemarie.